Aruba dunando un man e.o. – Paciente di dialyse di St. Maarten ta haya tratamento na Aruba – Awemainta\nProme cu e orcan Irma a yega St. Maarten, esnan den salubridad publico na St. Maarten a tuma un bon medida di precaucion. Asina for den ultimo fin di siman, a dicidi di manda como 60 paciente di dialyse di St. Maarten pa por sigui haya nan tratamento na Aruba.\nDespues di mira e estado cu Irma a laga St. Maarten aden, sigur esaki tabata un bon decision, segun conocedornan a duna di conoce.\nE hecho cu decision a cay pa Aruba, ta meramente debi n’e Conferencianan di Salud cu a ser organisa na Aruba, pa cual tin un mihor relacion cu hendenan den cuido medico na Aruba. Por corda ainda, con Minister di Salud, dr. Alex Schwengle a laga sa cu su deseo ta pa converti cuido medico di Aruba, den un state of the art den Caribe y asina por brinda masha servicio di halta calidad. Y esaki ta un di e pruebanan, pasobra e Centro di Dialyse na Aruba, por acomoda sigur e 60 pacientenan cu a bin for di St. Maarten, banda di esnan di Aruba cu mester sigui haya nan tratamento.\nY dia cu Hospital Dr. Horacio E. Oduber ta den full operacion ta mas facilidad lo tin pa duna, no solamente na pacientenan local, pero tambe esnan for di region. Y consecuentemente tambe Insam lo bira e.o. e Centro di Oncologia.